b'\n_START_ARTICLE_\nFrance Dobrovoljc\n_START_SECTION_\n\xc5\xa0olanje\n_START_PARAGRAPH_\n\xc5\xa0olal se je v Ljubljani, kjer je leta 1930 na Filozofski fakulteti diplomiral iz romanistike in slavistike ter se nato eno leto izpopolnjeval na pari\xc5\xa1ki Sorboni.\n_START_SECTION_\nDelo\n_START_PARAGRAPH_\nOd leta 1932 je 16 let (do leta 1948) slu\xc5\xbeboval kot profesor francoskega in slovenskega jezika na razli\xc4\x8dnih slovenskih gimnazijah v Ljubljani (1932\xe2\x80\x931937 ter 1940\xe2\x80\x931948) in Mariboru (1937\xe2\x80\x931940), leta 1948 pa prevzel mesto ravnatelja ljubljanske Slovanske knji\xc5\xbenice, kjer je ostal \xc5\xa1estindvajset let, vse do upokojitve leta 1974. So\xc4\x8dasno z vodenjem Slovanske knji\xc5\xbenice je dvanajst let opravljal tudi funkcijo tajnika pri dru\xc5\xa1tvu Slovenska matica, bil sourednik njene revije Glasnik SM in zadnja leta \xc4\x8dlan nadzornega odbora._NEWLINE_Raziskovalno se je najprej posve\xc4\x8dal slovenski knji\xc5\xbeevnosti v dobi Ilirskih provinc, kasneje pa se je osredoto\xc4\x8dil na prou\xc4\x8devanje \xc5\xbeivljenja in dela Ivana Cankarja._NEWLINE_Svoj prvi \xc4\x8dlanek z naslovom Charles Nodier v Ljubljani je objavil \xc5\xbee v \xc4\x8dasu \xc5\xa1tudija, leta 1929. Leta 1933 je uredil in komentiral knjigo v francoskem jeziku Statistique Ilyrienne. Svoje prve napredke v prou\xc4\x8devanju \xc5\xbeivljenja in opusa Ivana Cankarju je predstavil v zborniku Mihe Male\xc5\xa1a Podoba Ivana Cankarja (1945). Leta 1956 je iz\xc5\xa1lo naslednje njegovo pomembnej\xc5\xa1e delo z naslovom Ivan Cankar slovenski pisatelj, ki izpopolnjeno predstavi Cankarjevo \xc5\xbeivljenje in delo. \xc5\xa0tiri leta zatem je Dobrovoljc objavil Bibliografijo literature o Cankarjevi dramatiki, v kateri je popisal izide, uprizoritve, prevode, kritike in \xc5\xa1tudije pisateljevih odrskih del. Leta 1964 je sledila razprava Slovenska knji\xc5\xbeevnost v dobi Ilirije in odmev francoskih okupacij na\xc5\xa1ih de\xc5\xbeel v slovenskem leposlovju.\n_START_SECTION_\nSodelovanje pri projektih\n_START_PARAGRAPH_\nZavzeto je sodeloval tudi pri pripravi razli\xc4\x8dnih jezikovnih priro\xc4\x8dnikov, npr. Slovenskega biografskega leksikona, Enciklopedije Leksikografskoga zavoda, Encikloped\xc4\xb3e Slovenije, Enciklopedije Jugoslav\xc4\xb3e, pri Leksikonu pisaca Jugoslav\xc4\xb3e, idr. ter kot urednik slovenskega dela izdelal vrsto prispevkov o pomembnih slovenskih kulturnikih in napisal na stotine gesel. Sestavil je \xc5\xa1tevilne bibliografije in \xc4\x8dlanke o \xc5\xbeivljenju, delih in prevodih slovenskih pesnikov in pisateljev za zbirko Slovena\xc4\x8dka knji\xc5\xbeevnost, ki je izhajala pri novosadski Matici srpski._NEWLINE_V okviru strokovnega izpopolnjevanja je sodeloval pri vodenju Slavisti\xc4\x8dnega dru\xc5\xa1tva, dolga leta je kot lektor in \xc4\x8dlan uredni\xc5\xa1kega odbora sodeloval tudi pri urejanju \xc4\x8dasopisa Kronika, objavljal \xc4\x8dlanke v rev\xc4\xb3i Knji\xc5\xbenica in na te\xc4\x8dajih za pripravnike predaval bibliografijo._NEWLINE_Leta 1954 je z Izidorjem Cankarjem sodeloval pri pripravi Cankarjevih Zbranih spisov. K zbranemu opusu Cankarjevih del je pripravil dodatni enaindvajseti zvezek, ki je prinesel dotlej povsem neznane, ve\xc4\x8dinoma zgodnje Cankarjeve tekste. V sodelovanju z Zvonetom Verstov\xc5\xa1kom je nato sestavil imensko kazalo Zbranih spisov. \xc5\xa0e pomembnej\xc5\xa1e je njegovo sodelovanje pri Cankarjevih Izbranih delih, izdanih pri Cankarjevi zalo\xc5\xbebi med letoma 1951 in 1959._NEWLINE_Leta 1971 je skupaj z bibliotekarjem Marijanom Brecljem za \xc4\x8dasopis Le livre slov\xc3\xa8ne sestavil bibliografijo prevodov iz slovenskega leposlovja v tuje jezike.\n_START_SECTION_\nNagrade, priznanja, odlikovanja\n_START_PARAGRAPH_\nLeta 1967 je prejel \xc4\x8copovo diplomo.'